b'\n_START_ARTICLE_\nDrumlin\n_START_PARAGRAPH_\nUn drumlin (derivat de la paraula ga\xc3\xa8lica druim, tur\xc3\xb3 arrodonit o monticle, registrada des del 1833) \xc3\xa9s una forma de relleu d\'origen glacial, consistent en un pujol de vessants llisos, de forma aerodin\xc3\xa0mica, format sovint sota una glacera en moviment. La seva forma, amb un extrem m\xc3\xa9s afilat que un altre, \xc3\xa9s el resultat del despla\xc3\xa7ament del gel. Els drumlins es troben sovint en conjunts i normalment estan formats per acumulaci\xc3\xb3 de sediments glacials com tills i morrenes.\n_START_SECTION_\nForma i disposici\xc3\xb3\n_START_PARAGRAPH_\nEls drumlins s\xc3\xb3n fen\xc3\xb2mens geomorfol\xc3\xb2gics d\'origen glacial, amb forma de turons allargats, afusats o parab\xc3\xb2lics, sim\xc3\xa8trics respecte a l\xe2\x80\x99eix longitudinal i asim\xc3\xa8trics respecte al transversal. La seva mida oscil\xc2\xb7la entre 1 i 2\xc2\xa0km de llargada, 15 i 30 m d\xe2\x80\x99al\xc3\xa7ada i 400 i 600 m d\xe2\x80\x99amplada._NEWLINE_Es formen als marges dels sistemes glacials, i tamb\xc3\xa9 de vegades a l\'interior de casquets o indlandsis, en les zones d\'aquests que presenten un moviment m\xc3\xa9s marcat. La seva forma i orientaci\xc3\xb3 registra la direcci\xc3\xb3 de moviment del gel. Generalment es troben en conjunts anomenats camps de drumlins, on estan disposats en paral\xc2\xb7lel o en forma de ventall, reflectint el moviment del gel. Estan orientats amb l\xe2\x80\x99eix longitudinal paral\xc2\xb7lel al despla\xc3\xa7ament de la glacera, l\xe2\x80\x99extrem m\xc3\xa9s costerut mirant cap a la banda per on arribava el gel i l\xe2\x80\x99extrem afuat de la banda on aquest marxava. La seva forma, particularment la seva elongaci\xc3\xb3, sembla tenir relaci\xc3\xb3 amb la velocitat del gel i amb la resist\xc3\xa8ncia del nucli del drumlin.\n_START_SECTION_\nFormaci\xc3\xb3\n_START_PARAGRAPH_\nEstan compostos principalment de sediments glacials, per\xc3\xb2 se\xe2\x80\x99n troben tamb\xc3\xa9 amb un nucli de roca mare dura (per exemple granits, basalts o calc\xc3\xa0ries dures) o formats gaireb\xc3\xa9 exclusivament per aquesta. Els ge\xc3\xb2legs han proposat diverses teories sobre el seu origen. Tradicionalment s\xe2\x80\x99han vist com un fenomen exclusivament deposicional de sediments arrossegats per la glacera. Tanmateix, actualment sembla clar que formen un continu amb els craigs, cl\xc3\xa0ssicament interpretats com a fen\xc3\xb2mens exclusivament erosius. Realment, molts drumlins i craigs mostren senyals tant de deposici\xc3\xb3 com d\xe2\x80\x99erosi\xc3\xb3 en diversos graus d\xe2\x80\x99import\xc3\xa0ncia relativa. La formaci\xc3\xb3 dels drumlins \xc3\xa9s sovint un proc\xc3\xa9s complex, ja que poden haver estat afectats per m\xc3\xa9s d\xe2\x80\x99un per\xc3\xadode de flux glaciar. Aix\xc3\xad, antics drumlins poden haver servit de nucli per a la deposici\xc3\xb3 de nous materials o, a la inversa, haver patit erosi\xc3\xb3 o deformaci\xc3\xb3 en un per\xc3\xadode posterior. Tamb\xc3\xa9 s\xe2\x80\x99hi han observat capes laterals de sediment dipositades per l\xe2\x80\x99aigua, que possiblement circulava en l\xe2\x80\x99interior d\xe2\x80\x99una cavitat a sota del glaciar. _NEWLINE_Els camps de drumlins solen trobar-se associats a d\xe2\x80\x99altres formes de modelat glaciar del relleu com valls t\xc3\xbanel, eskers i exposici\xc3\xb3 de la roca basal per erosi\xc3\xb3 glacial.\n_START_SECTION_\nEuropa\n_START_PARAGRAPH_\nA Isl\xc3\xa0ndia, el retroc\xc3\xa9s de la glacera M\xc3\xbalaj\xc3\xb6kull, eixida de Hofsj\xc3\xb6kull, ha deixat recentment al descobert un grup de 50 drumlins, que serveix com a base per a una millor comprensi\xc3\xb3 de la seva formaci\xc3\xb3.  La literatura documenta tamb\xc3\xa9 extensos camps de drumlins a Groenl\xc3\xa0ndia; a Gran Bretanya: Anglaterra, Esc\xc3\xb2cia i Gal\xc2\xb7les, i a Irlanda (comtats de Leitrim , Monaghan, Mayol i Cavan a l\xe2\x80\x99Eire, i Fermanagh, Armagh i Down a Irlanda del Nord); al voltant del B\xc3\xa0ltic: Finl\xc3\xa0ndia, Est\xc3\xb2nia (al comtat de V\xc3\xb5ru maa), Let\xc3\xb2nia, Pol\xc3\xb2nia, Alemanya, Hindsholm (Dinamarca), Su\xc3\xa8cia; al peu dels Alps: Su\xc3\xafssa, i voltants del Llac de Constan\xc3\xa7a. Clew Bay a Irlanda \xc3\xa9s un bon exemple d\'un paisatge de \xe2\x80\x98\xe2\x80\x99drumlins negats", on els drumlins apareixen com illes en el mar.\n_START_SECTION_\nAm\xc3\xa8rica del Nord\n_START_PARAGRAPH_\nEs troben camps de drumlins a totes les prov\xc3\xadncies i territoris canadencs. Els m\xc3\xa9s extensos del m\xc3\xb3n es van formar sota la Placa de Gel Laurentina i es troben a Nunavut, en el Territoris del Nord-oest i en el nord de Saskastchewan, Manitoba, Ont\xc3\xa0rio, i Quebec. Als Estats Units s\xc3\xb3n comuns al nord de l\'estat de Nova York, a la vall inferior del riu Connecticut, a l\'est de Massachusetts, la regi\xc3\xb3 de Monadnock a New Hampshire, a la Lower Peninsula (Michigan), a Minnesota,a Wisconsin i a la regi\xc3\xb3 del Puget Sound (estat de Washington). La majoria dels que s\'observen a Am\xc3\xa8rica del Nord es van formar durant la glaciaci\xc3\xb3 Wisconsin. Les illes de Boston Harbor Islands National Recreation Area s\xc3\xb3n drumlins que es van convertir en illes quan la fusi\xc3\xb3 del gel de la glaciaci\xc3\xb3 va elevar el niell del mar.\n_START_SECTION_\n\xc3\x80sia\n_START_PARAGRAPH_\nEs troben drumlins a Tiksi, Rep\xc3\xbablica de Saja, R\xc3\xbassia.\n_START_SECTION_\nAm\xc3\xa8rica del Sud\n_START_PARAGRAPH_\nA la Patag\xc3\xb2nia hi ha extensos camps de drumlins, per exemple prop de Punta Arenas, a Navarino i a l\xe2\x80\x99Illa Gable al Canal de Beagle.\n_START_SECTION_\nAnt\xc3\xa0rtida\n_START_PARAGRAPH_\nEl 2007 es va observar que es formen drumlins sota una glacera de l\'Ant\xc3\xa0rtida Occidental.\n_START_SECTION_\n\xc3\x80frica\n_START_PARAGRAPH_\nEl 2019 s\xe2\x80\x99ha descrit un sistema de drumlins a Twyfelfontein (Nam\xc3\xadbia), que s\xe2\x80\x99ha datat a finals del Paleozoic.'